b'\n_START_ARTICLE_\nPierre Emile H\xc3\xb8jbjerg\n_START_SECTION_\nKlubkarriere\n_START_PARAGRAPH_\nPierre Emile H\xc3\xb8jbjerg begyndte at spille fodbold i Skjold, men skiftede senere til F.C. K\xc3\xb8benhavn og som 14-\xc3\xa5rig til Br\xc3\xb8ndby IF. I 2011 blev han k\xc3\xa5ret som \xc3\x85rets talent i dansk herrefodbold U17. Han skiftede i 2012 til Bayern M\xc3\xbcnchen, hvor han i starten spillede p\xc3\xa5 klubbens U19 hold. P\xc3\xa5 trods af sin status som ungdomsspiller debuterede H\xc3\xb8jbjerg den 13. april 2013 for Bayerns f\xc3\xb8rstehold, da han i en bundesligakamp mod FC N\xc3\xbcrnberg blev skiftet ind efter 71 minutter,  hvorved han blev den yngste spiller nogensinde for Bayern M\xc3\xbcnchen i en Bundesligakamp._NEWLINE_Den 8. januar 2015 fik H\xc3\xb8jbjerg forl\xc3\xa6nget sin kontrakt, men blev ved samme lejlighed udlejet Bundesligaklubben FC Augsburg, hvor han spillede for\xc3\xa5rss\xc3\xa6sonen 2015. Efter sommerferien samme \xc3\xa5r var udsigterne til fast spilletid hos Bayern fortsat sm\xc3\xa5, og H\xc3\xb8jbjerg blev igen udlejet til en af de bedre bundesligaklubber, denne gang for en hel s\xc3\xa6son til FC Schalke 04.\n_START_SECTION_\nSouthampton\n_START_PARAGRAPH_\nDen 11. juli 2016 skiftede danskeren til engelske Southampton, hvor han skrev under p\xc3\xa5 en fem\xc3\xa5rig aftale. Transfersummen var estimeret til \xc2\xa312.8 millioner._NEWLINE_Begyndelsen p\xc3\xa5 opholdet i Southampton var noget blandet for H\xc3\xb8jbjerg, men efterh\xc3\xa5nden fik han mere spilletid, og i 2018 blev han udn\xc3\xa6vnt til anf\xc3\xb8rer for holdet og spillede 33 kampe i s\xc3\xa6sonen 2018-19.\n_START_SECTION_\nLandsholdskarriere\n_START_PARAGRAPH_\nPierre Emile H\xc3\xb8jbjerg debuterede for Danmarks U21 hold den 11. oktober 2013 i en U-21 EM-kvalifikationskamp mod Slovenien U/21, hvor han scorede begge Danmarks m\xc3\xa5l i en kamp, der endte 2-2. H\xc3\xb8jbjerg spillede i alt 38 landskampe for forskellige danske ungdomslandshold._NEWLINE_Han fik debut for A-landsholdet onsdag 28. maj 2014 i en venskabskamp mod Sverige og modtog i den forbindelse stor ros fra b\xc3\xa5de landstr\xc3\xa6ner Morten Olsen og medspillere. Han scorede sit f\xc3\xb8rste A-landsholdsm\xc3\xa5l i sin tredje kamp, en venskabskamp mode Armenien, og fik hurtigt en r\xc3\xa6kke landskampe, men efter VM-kvalifikationskampen mod Montenegro i efter\xc3\xa5ret 2016, gik der to \xc3\xa5r, inden han igen spillede landskampe. Dette skete p\xc3\xa5 et tidspunkt, hvor han efter at have spillet i tysk fodbold i begyndelsen af sin karriere, skiftede til Southampton, ligesom landsholdet skiftede landstr\xc3\xa6ner. \xc3\x85ge Hareide var ikke s\xc3\xa5 begejstret for H\xc3\xb8jbjerg, som Morten Olsen havde v\xc3\xa6ret. Da han efterh\xc3\xa5nden fik sig etableret i Southampton, valgte Hareide igen at udtage midtbanespilleren, og fra efter\xc3\xa5ret 2018 var han igen inde i landsholdsvarmen.'